Νέο Αριστερό Ρεύμα

Ιστορία

Το ΝΑΡ προήλθε από την διάσπαση του ΚΚΕ και της ΚΝΕ το 1989 με την αποχώρηση ενός τμήματος μελών του ΚΚΕ και των περισσότερων μελών της ΚΝΕ, προεξαρχόντος του Γραμματέα του Κ.Σ. της ΚΝΕ Γιώργου Γράψα, με αφορμή την συγκυβέρνηση ΝΔ/ΣΥΝ (Ενιαίος Συνασπισμός ΚΚΕ/ΕΑΡ/ΚΟΔΗΣΟ κλπ) στην Κυβέρνηση Τζαννετάκη. Ένα από τα στελέχη του ΚΚΕ που ακολούθησαν το νεοσύστατο κόμμα ήταν ο ευρωβουλευτής Δημήτρης Δεσύλλας εκλεγμένος με το ψηφοδέλτιο του Συνασπισμού.

Θέσεις

Κατά το ΝΑΡ είναι αναγκαία η ανασυγκρότηση του εργατικού κινήματος, η ενοποίηση των δυνάμεων της επαναστατικής Αριστεράς και η δημιουργία ενός νέου κομμουνιστικού κόμματος (βλ. κομμουνιστική επαναθεμελίωση). Στόχος του είναι η ανατροπή του καπιταλισμού (για τον οποίο θεωρεί πως έχει φτάσει σε ολοκληρωτικό επίπεδο) και η εγκαθίδρυση της εργατικής δημοκρατίας, της οποίας θεωρεί ως βασικά στοιχεία την κατάργηση της καπιταλιστικής ιδιοκτησίας στους βασικούς τομείς της οικονομίας, τον έλεγχο της παραγωγής από τους εργαζόμενους και την κατοχύρωση της ελευθερίας του λόγου σε όλα τα επίπεδα. Το ΝΑΡ απορρίπτει την Ευρωπαϊκή Ένωση.
Σύμφωνα με το κόμμα, ο σοσιαλισμός δεν εφαρμόστηκε ποτέ στις χώρες του πρώην Ανατολικού Μπλοκ. Αντιθέτως, οικοδομήθηκε βαθμιαία ένα ταξικό σύστημα, στο οποίο η εργατική τάξη είχε μεν κατακτήσεις (ανύψωση βιοτικού επιπέδου, δωρεάν υγεία, εκπαίδευση, στέγαση), αλλά κυρίαρχη τάξη αναδείχθηκε η κομματική και κρατική γραφειοκρατία.

Συνέδρια

Το 1ο συνέδριο του κόμματος, κατά το οποίο διατυπώθηκε ότι ο καπιταλισμός έχει περάσει σε ολοκληρωτικό επίπεδο, έγινε στην Αθήνα το 1998. Παράλληλα έγινε ιστορική κριτική στο παγκόσμιο εργατικό κίνημα. Το 2ο συνέδριο πραγματοποιήθηκε το 2006. Στα τέλη του 2013, πραγματοποιήθηκε το 3ο συνέδριο του ΝΑΡ, κατά το οποίο αποφασίστηκε η προσθήκη του προσδιορισμού «για την Κομμουνιστική Απελευθέρωση» στην ονομασία. Στα σχέδια του ΝΑΡ είναι η συμβολή του στη δημιουργία νέου κόμματος. Το 4ο Συνέδριο του ΝΑΡ πραγματοποιήθηκε στην Αθήνα, το χρονικό διάστημα από 1η έως 3 Δεκεμβρίου 2017.

Πτέρυγα νεολαίας

Η οργάνωση νεολαίας του κόμματος είναι η νΚΑ (νεολαία Κομμουνιστική Απελευθέρωση). Δρα αυτόνομα και ονομαζόταν ΚΝΕ-ΝΑΡ από τη διάσπαση του 1989 μέχρι το συνέδριο του 1995, οπότε και μετονομάστηκε.

Εφημερίδα

Το ΝΑΡ εκδίδει κάθε Κυριακή, την εβδομαδιαία πολιτική εφημερίδα ΠΡΙΝ. Το ΠΡΙΝ Κυκλοφόρησε για πρώτη φορά το 1989 ως μηνιαίο περιοδικό και στις αρχές του 1990 μετατράπηκε σε εφημερίδα. Διευθυντής του από το 1990 έως το 2016, ήταν ο Γιώργος Δελαστίκ. Πλέον η διεύθυνση της εφημερίδας είναι συλλογική.

Διεθνή

Στο πλαίσιο του διεθνισμού το ΝΑΡ έχει συμμετάσχει στη Διεθνή Συνάντηση Νεολαίας στη Σμύρνη και στις εκδηλώσεις για τα 20 χρόνια της CIPOML στην Κωνσταντινούπολη το 2014.

Επίθεση της Χρυσής Αυγής

Στις 16 Ιουνίου 1998 στα δικαστήρια της Ευελπίδων τρία μέλη του κόμματος δέχτηκαν επίθεση από Χρυσαυγίτες με επικεφαλής τον τότε υπαρχηγό της Χρυσής Αυγής Περίανδρο Ανδρουτσόπουλο, με αποτέλεσμα τον πολύ σοβαρό τραυματισμό του Δημήτρη Κουσουρή, μέλος τότε του Κ.Σ. της ΕΦΕΕ. Ενώ έχουν γίνει στόχος επιθέσεων από ακροδεξιούς υποστηρικτές του Περίανδρου, αλλά και από άλλους.

Κριτική

Κριτική στο ΝΑΡ έχουν ασκήσει κατά καιρούς άλλα κόμματα της Αριστεράς.